Mikulec, Roman, minister vnútra SR (2021-06-15):
Ďakujem pekne. Vážený pán predseda, podpredseda alebo vážení páni podpredsedovia Národnej rady, vážené poslankyne, vážení poslanci, vážený pán predseda vlády, vážení členovia vlády, podať návrh na odvolanie člena vlády je legitímne právo poslancov a ja ho plne rešpektujem. Vaše zdôvodnenie, prečo tu dnes stojím, je však pre mňa jasným dôkazom toho, na koho strane stojí opozícia, a musím konštatovať, že to nie je na strane občanov Slovenskej republiky. Pán poslanec Fico tu v takmer hodinovom prejave spomenul veľmi veľa vecí a ja by som si dovolil na niektoré z nich, samozrejme, zareagovať. Používal slová ako zneužitie, respektíve použitie trestného práva ako nástroj v politickom súboji, že za jeho vlády k tomu nedošlo, že v rokoch 2010 až 2012 neboli zneužité orgány činné v trestnom konaní, nie je možné poveriť orgány činné v trestnom konaní na nejaké politické súboje, že sa tu zatvára za každú cenu a bez dôkazov, že sa ignorujú silné politické tradície, že je tu vytvorený nejaký systém ľudí v orgánoch činných v trestnom konaní na základe udavačov a ďalšie a ďalšie veci. Tak dovoľte, pán poslanec Fico, aj napriek tomu, že ma mrzí, že tu nie ste teraz, respektíve ste, OK, ste, tak ja by som vám, ja by som začal ten svoj prejav jedným príbehom. Ten príbeh sa začal v roku 2012 vo februári, kedy som bol obvinený ako riaditeľ Vojenskej spravodajskej služby zo dňa na deň z ohovárania. Z ohovárania človeka, ktorý bol zapletený v tunelovaní Vojenskej spravodajskej služby a ktorého meno bolo obsiahnuté v rozsiahlom materiáli, ktorý o celom tomto tunelovaní pojednával. Ten materiál mal niekoľko 100 strán a boli tam mená, ktoré boli zvučné a smerovali k vám, pán Fico, k vám a vašim ľuďom. Bol som obvinený z ohovárania práve preto, že som si splnil zákonnú povinnosť a ako riaditeľ Vojenskej spravodajskej služby som informoval Národný bezpečnostný úrad, tak ako mi to zákon ukladá o ochrane utajovaných skutočností, že daná osoba nebola bezpečnostne spoľahlivá. Za toto som bol obvinený z ohovárania a, čuduj sa svetu, kto bol prokurátorom, ktorý rozhodol alebo dozoroval tento prípad? Pán Kozolka. Pán Kozolka bol váš prokurátor, patril k vašim ľuďom, ktorí vytvárali systém, a vy ste to dnes pomenovali, že toto je váš svet. Toto nie je náš svet, pán Fico, to bol váš svet. Za vašej vlády. Bol som obvinený z ohovárania a, samozrejme, na súde som dokázal svoju nevinu a ja mám dnes rozsudok zo súdu, ktorý hovorí, že žiadneho ohovárania som sa nedopustil, práve naopak. Ale tento príbeh nekončil. Tento príbeh pokračoval v roku 2013, kedy pod dozorom vašich ľudí, pán Fico, mi bol do auta podhodený dôkaz. Zopakujem to. Do auta mi bol podvrhnutý dôkaz a to je dnes dokázané na súde. Ja mám rozsudok o tom, že som nevinný a že k takýmto veciam dochádzalo. Čiže, pán poslanec Fico, vy keď hovoríte, že boli niekedy zneužívané orgány činné v trestnom konaní, že bolo trestné právo použité ako nástroj v politickom boji, tak ste, tak to bolo za vás. A keď hovoríte o tom, že vy dnes máte nejaké dôkazy o tom, čo ste tu dnes v plamennom prejave predniesol, ale nikto tie dôkazy zatiaľ nevidel. Ja ten dôkaz mám v rámci rozsudku, ktorý je uvedený na 35 stranách, čo sa dialo v konkrétnom prípade a týkal sa tunelovania Vojenskej spravodajskej služby. To bol dôvod, prečo vy a vaši ľudia ste zneužili orgány činné v trestnom konaní takým nechutným spôsobom a neváhali ste spraviť to, že ste dali do auta niekomu, kto bol nevinný, pripravené dôkazy. Toto sa dialo, pán poslanec Fico, za vás. Za vašej vlády a len preto, pretože ja ako riaditeľ Vojenskej spravodajskej služby spolu so svojím zástupcom, bohužiaľ, už nebohým, Vladom Suchodolinským, sme odhalili tieto vaše praktiky, resp. praktiky vašich ľudí: tunelovanie, prevádzanie majetkov na spriaznené osoby. Vy tu dnes idete hovoriť o nejakom rodinkárstve? Vy tu dnes idete pomenovávať nejaké firmy, ale za vás sa dialo to, že sa prevádzali majetky, ktoré, na ktoré sa použili peniaze zo štátneho rozpočtu, povedalo sa, že akože padla strecha a treba tú strechu opraviť, žiadna strecha nepadla, ale, samozrejme, peniaze sa minuli. To boli vaši ľudia, pán poslanec Fico, a toto je dokázané, že to vy ste zneužívali orgány činné v trestnom konaní na politický súboj a na odstránenie svojich možných oponentov. To vy a vaši ľudia, pán Fico, máte, ste spôsobili to, že dnes je systém, aký je, a keď tu dnes hovoríte o nejakej vojne policajtov, keď tu dnes hovoríte o nejakom, o nejakej deštrukcii bezpečnostného systému, tak to je vaša vizitka a vizitka vášho pôsobenia v predchádzajúcich desiatich rokoch. Ale ja som presvedčený o tom, pán poslanec Fico, že toto nie je vojna polície, ani, ani nie je rozvrátený bezpečnostný systém, ale dochádza k očiste, po x rokoch došlo k tomu, že orgány činné v trestnom konaní, policajti, operatívci, vyšetrovatelia majú rozviazané ruky a vy veľmi dobre viete, ste docentom práva, že minister vnútra nemá ani zo zákona žiadnu právomoc zasahovať do vyšetrovania, nemá právomoc hovoriť vyšetrovateľom to, čo majú robiť, ako to majú robiť, nemá právomoc to kontrolovať, nemá právomoc si vyžiadať živé spisy. Vy to veľmi dobre viete. Ale, samozrejme, že zavádzate verejnosť, používate výrazy ako vojna policajtov, deštrukcia bezpečnostného systému, udavači, systém ľudí, ktorí tu cielene proti niekomu bojujú, nie, pán Fico, toto je vaša skúsenosť dlhoročná, ktorú máte, vaša osobná skúsenosť systému, ktorý ste si tu vytvárali s vašimi ľuďmi a podľa seba súdite teraz nás. (Potlesk.) Ja tomu rozumiem, pán poslanec Fico a vážená opozícia, že dochádza k takémuto naratívu a k takejto rétorike na základe rôznych tých konšpiračných vecí a teórií, ktoré sa tu v mediálnom priestore omieľajú už niekoľko týždňov. Ja tomu rozumiem, lebo urobíte všetko pre to, aby ste tých vašich ľudí, z ktorých mnohí sú dnes väzobne stíhaní a niektorých ste tu už dnes menovali, ako je pán bývalý špeciálny prokurátor Kováčik, ako je pán Hraško, bývalý riaditeľ Národnej kriminálnej agentúry. Zhodou okolností ten Hraško, ktorý bol riaditeľom Národnej kriminálnej agentúry, keď došlo k zásahu a k podstrčeniu dôkazov do môjho auta. Mohol by som menovať ďalších a ďalších, ktorí dnes sú väzobne stíhaní a ktorí mali stáť na strane zákona a strážiť to, akým spôsobom sa tu uplatňuje právo, ale to boli vaši ľudia, pán poslanec Fico, ktorí zdehonestovali systém. A dnes, ja chápem, že sa bojíte, ja chápem, že urobíte všetko pre to, aby ste zvrátili ten stav, ktorý tu dnes je, ten očistný proces, ktorý tu nastal, pretože potrebujete vašich ľudí za každých okolností dostať či z väzby von, alebo, samozrejme, ochrániť tých ďalších, ktorí by mohli byť dnes ohrození, pretože sú podozriví z páchania závažnej trestnej činnosti. Nebyť vás a vašej vlády, tak by ani tie procesy, ktoré dnes sú spustené, neboli ani také zásadné, ani také nutné. Ale, bohužiaľ, tým, že ste tu 10 rokov plienili Slovensko vo všetkých oblastiach a zanechali po sebe to, čo ste zanechali, tak, áno, sú tie procesy potrebné. Ľudia chceli zmenu a ľudia konečne chceli vidieť, že aj orgány činné v trestnom konaní nebudú zneužívané práve na ten politický boj, na ktorý ste ho používali vy a vaši ľudia. Mňa osobne mrzí, keď musím sa tu postaviť a povedať aj občanom Slovenskej republiky, že, áno, dnes dochádza k raziám policajtov proti policajtom. Ja nepovažujem za normálne, aby ľudia, ktorí mali byť garanciou bezpečnosti na Slovensku, zriadenia, ochrany ústavného zriadenia a verejného poriadku, tak ako ste pomenovali, že takíto ľudia sú dnes trestne stíhaní. A, samozrejme, nie je ani príjemné mi hovoriť o tom, čo je už dnes v mnohých prípadoch aj zverejnené, kedy sa ukázalo a dokázalo, že mnohí z týchto funkcionárov mali majetky oveľa vyššie, ako by si za celý život mohli zarobiť poctivou a slušnou prácou. O tomto by nemalo byť bezpečnostné prostredie, o tomto by nemali byť silové zložky štátu, ale malo by to byť o tom, že ich povolanie je poslaním, celoživotným poslaním a mali by napĺňať to, čo majú a nosia aj napríklad na autách Pomáhať a chrániť. Otázka je, komu pomáhali a koho chránili vaši ľudia, ktorí dnes sú väzobne stíhaní za páchanie závažnej trestnej činnosti. Napriek tomu si myslím, že je stále veľa poctivých a slušných policajtov v rámci Policajného zboru a jednotlivých bezpečnostných zložiek. Postup orgánov činných v trestnom konaní a súdov, vážená opozícia, upravuje Trestný poriadok tak, aby trestné činy boli náležite zistené a ich páchatelia boli spravodlivo potrestaní. To sa dnes deje. To sa deje, že jednoducho veci, ktoré ste prehliadali za vašej éry, sa dnes odkrývajú. Ale ja chápem, že vám je nepríjemné, že mnohé z tých vecí, ktoré sa diali, smerujú k vašim ľuďom, že vaši ľudia sú podozriví z páchania závažnej trestnej činnosti a že to smeruje stále vyššie a vyššie. Orgány činné v trestnom konaní a súdy hodnotia dôkazy, pán Fico, nie nejaké vymyslené veci a konšpiračné teórie. Hodnotia dôkazy získané zákonným spôsobom. Podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo ktorákoľvek zo zainteresovaných strán. Orgány činné v trestnom konaní informujú verejnosť o trestnom konaní podľa Trestného poriadku. Nemajú o tom informovať ani poslanci Národnej rady, nemajú o tom informovať ani príslušníci Slovenskej informačnej služby. Jediným orgánom činným v trestnom konaní podľa Trestného poriadku je policajt alebo prokurátor. To by ste si mali uvedomiť. Pri svojom informovaní, samozrejme, aj orgány činné v trestnom konaní musia dodržiavať zákony a musia chrániť aj utajované skutočnosti. A preto v mnohých prípadoch, samozrejme, nemôžu informovať o veciach, ktoré sa nachádzajú v trestných spisoch, a vy to veľmi dobre viete, že tieto veci nie sú verejné a vy ich takýmto spôsobom zneužívate na to, aby ste vyvolávali nepokoj v spoločnosti a aby ste každým jedným spôsobom dávali najavo, ako vám veľmi záleží na ochrane vašich ľudí. Napriek tomu, že sa to mnohým nepáči, tak orgány činné v trestnom konaní dnes majú naozaj rozviazané ruky a nemusia v prvom rade dávať pozor na to, či je, alebo nie je vôľa vyšetrovať niektoré veci a konkrétne kauzy. Toto bolo za predošlých vlád sci-fi. Nestranné a nezávislé vyšetrovanie sa totižto nevolá, pán Fico, komplot, ako to vy nazývate, ale je to bežný postup, tak ako o tom hovoria zákony Slovenskej republiky. Predseda vlády ani minister vnútra nemajú čo vedieť o plánovaných akciách a už vôbec nie o rozpracovaných osobách. Ja chápem a opakujem sa možno, že podľa vašej skúsenosti je to úplne bežná vec, pretože vy ste to takto robili. Ja nemám strach nechať slobodne konať orgány činné v trestnom konaní a nebojím sa toho, že ja nemám informácie zo živých spisov, že sa nezaujímam možno spôsobom, ako by ste si to vy predstavovali, o tom, akým spôsobom vedú orgány činné v trestnom konaní vyšetrovatelia jednotlivé vyšetrovania. Nepotrebujem ani verejne komunikovať ten naratív, ako mnohí moji predchodcovia hovorili o tom, ako zisťujú, stíhajú, ako konajú v jednotlivých prípadoch, pretože čo je dôležité, aby konali nezávisle orgány činné v trestnom konaní. To je ich úloha a nie úloha ministra vnútra. (Potlesk.) Samozrejme, vzhľadom na to, že minister, tak ako ste aj povedali, podľa kompetenčného zákona zodpovedá za Policajný zbor, má oprávnene byť informovaný najmä v niektorých prípadoch hodných zreteľa, ktoré napríklad môžu spôsobiť zlé meno Policajnému zboru alebo ministerstvu vnútra. Minister vnútra má oprávnenie pýtať sa policajného prezidenta na jednotlivé, priebeh niektorých vyšetrovaní v takýchto prípadoch a prezident Policajného zboru je oprávnený mu poskytnúť informácie tak, aby neohrozil vyšetrovanie, ale aby ministra uistil a informoval, že vyšetrovanie prebieha plynule, či už so zistenými nedostatkami, alebo bez nich. Zopakujem, že vyšetrovateľ je vo veciach, ktoré vyšetruje, procesne samostatný a je viazaný iba ústavnou, ústavnými zákonmi, zákonmi, ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná a v rozsahu ustanovenom Trestným poriadkom, to je veľmi dôležité, Trestným poriadkom aj pokynmi a príkazmi prokurátora a súdu. Nikde, vážený pán poslanec Fico ani vážení poslanci opozície, nikde sa nehovorí a nepíše o tom, ani sa to nedočítate, že by minister vnútra mal mať informácie zo živých spisov, že by mal zasahovať do práce vyšetrovateľov či zisťovať stav vyšetrovania. Opozícia sa momentálne snaží mariť vyšetrovanie svojimi tlačovkami a vynášaním rôznych SMS správ a ďalších kvázi podkladov a dokladov, zastrašuje slušných policajtov svojimi vyjadreniami a konšpiráciami, vytvára príbeh o boji v bezpečnostných zložkách a o tom, že na strane policajtov dochádza k ovplyvňovaniu svedkov, koordinácii výpovedí a zneužívaniu inštitútu, inštitútu spolupracujúceho obvineného. Tento inštitút tu je pätnásť rokov, používal sa aj za vašich vlád a zrazu teraz prichádzate s verziou, že sa zneužíva tento inštitút len preto, lebo vaši ľudia sedia v base. Doposiaľ nikto z vás nedokázal predložiť jediný dôkaz ani jediný fakt o tom, že naozaj k takejto, k takýmto aktivitám dochádza. Áno, čítali ste zo správy Slovenskej informačnej služby, čítali ste tu rôzne ďalšie dokumenty, ako tú SMS správu od pána Čurillu, ktorou, keď ste to zverejnili, tak bolo dokázané veľmi rýchlo, že tá SMS správa išla dva dni po vykonaní úkonu. A zrazu z vášho príbehu nebolo nič. (Potlesk.) Ja nedehonestujem spravodajské informácie a nedehonestujem ani Slovenskú informačnú službu ako inštitúciu. Každú jednu spravodajskú informáciu, ktorú som dostal, tak ako hovorí zákon, a ktorá obsahovala v sebe akékoľvek podozrenia z páchania možnej trestnej činnosti, som odstúpil relevantným orgánom a v tomto prípade Úradu inšpekčnej služby. Úrad inšpekčnej služby sa zaoberá všetkými podozreniami a, samozrejme, vyšetruje, a tak to je, tak to má byť, a nie, aby minister vnútra zasahoval a rozhodoval o tom, či niečo sa bude, alebo nebude riešiť, tak ako to bolo za vašej éry. V tejto súvislosti mi dovoľte aj odcitovať prezidentku Slovenskej republiky Zuzanu Čaputovú, ktorá sa ako adresát spravodajských informácií vyjadrila k celej situácii. Citujem: „Stretávame sa s rôznymi interpretáciami, pretože to, čo pozorujem k tejto téme, je predovšetkým to, že sa nerozlišuje rovina faktov a rovina interpretácií. Som prekvapená z toho, s akou trúfalosťou sa buduje rôzna miera interpretácií, príbehov a nadstavby. Ako keby táto téma bola predmetom legitímnej laickej polemiky, v tom zmysle robiť si názor a robiť si závery. Ako keby sme polemizovali o diagnóze, ku ktorej tiež treba mať najskôr fakty a odborníci to musia posúdiť. Faktom je, že to, čo je tu indikované zo strany napr. spravodajskej služby, spravodajská služba prináša informácie o tom, že dochádza k nejakému ovplyvňovaniu pri vyšetrovaní závažných trestných činov. Zároveň jediné, čo treba k tomu povedať, je, že ak sa niečo takéto udialo, tak to treba vyšetriť. Možno ešte sa treba pozrieť trošku z odstupu a s väčším oblúkom. Dlhé roky predtým sme počúvali o tom, ako policajné zložky, prokuratúra alebo sudcovia zlyhávajú. Dnes sa deje to, že mnohí vysoko postavení predstavitelia justičných orgánov sú vyšetrovaní, sú obvinení, niektorí z nich už aj odsúdení a to je zásadná a veľká vec. Znamená to, že sa tu deje možno v istom zmysle nevídané ozdravovanie justície, justičných orgánov, policajtov, špeciálnych prokurátorov, sudcov. Ale my si musíme stále dávať pozor, aby sme aj pri tom étose ozdravovania boli maximálne pozorní k akémukoľvek podnetu, ktorý by indikoval zneužitie moci alebo ovplyvňovanie, alebo čokoľvek iné. Ak niekto prináša takéto informácie, je treba, aby sa tým príslušné orgány zaoberali.“ A to sa deje, vážená opozícia. To sa presne deje, my sa zaoberáme každým jedným podozrením a nečakáme tak, ako ste čakali v mnohých prípadoch vy. Čo ste robili so spravodajskými informáciami, ktoré hovorili o napojení Úradu vlády na mafiu taliansku? Čo ste robili so spravodajskými informáciami, ktoré hovorili o tom, akým spôsobom sa narábalo na pozemkovom fonde v rôznych oblastiach hospodárstva? Čo ste robili s takýmito informáciami vy, pán poslanec Fico, keď ste boli vo funkcii predsedu vlády? Zametali ste ich pod koberec, o tom hovoril dokonca aj prezident Kiska vo svojom prejave v roku 2018, že takéto informácie existovali a nerobili ste s nimi absolútne nič. My so spravodajskými informáciami narábame tak, ako nám to hovorí zákon. Ja si vážim každého vyšetrovateľa, ktorý vykonáva svoju prácu zákonne, čestne a poctivo. Rozumiem, že sa snažíte navodiť atmosféru pochybností, lebo všetky nitky vedú k vašim ľuďom a prakticky aj k vám samotným, ktorí ste v tom čase boli pri moci. Vždy budem trvať na tom, čo moji predchodcovia síce ovládali teoreticky, ale nikdy to nepreviedli do praxe, a to, že politici musia vytvoriť profesionálne prostredie svojim podriadeným zložkám a ďalej ich nechať nestranne pracovať. Zaujímať ich má predovšetkým, aké pracovné nástroje potrebujú pre výkon svojej práce. Takto to totiž funguje vo vyspelých demokraciách. Ale spýtam sa, čo zaujímalo vás a vašich ľudí, keď ste mali možnosť ovplyvniť veľa vecí? Čo vás zaujímalo? Pozrite sa, v akom stave ste zanechali krajinu. Pozrite sa, v akom stave ste zanechali zložky ministerstva vnútra. Pozrite sa, na akých obvodných oddeleniach musia slúžiť policajti x rokov, v azbestových budovách, špinavých, bez akýchkoľvek základných hygienických náležitostí. Jedna veľká katastrofa. To zaujímalo vás a dnes vieme, čo vás zaujímalo, pretože sa to postupne odkrýva od ľudí, ktorí sú dnes väzobne stíhaní, alebo teda trestne stíhaní a začínajú vypovedať. Tam sa dozvedáme, čo vás zaujímalo. Ako informoval aj špeciálny prokurátor, v krátkej dobe sa začnú verejné pojednávania a vtedy si konečne aj verejnosť uvedomí a bude mať, môcť teda si urobiť svoj vlastný názor na to, ako postupovali vyšetrovatelia a prokurátori. Či naozaj jednotlivé trestné konania boli postavené na vode a na kajúcnikoch, resp. na udavačoch, ako ste ich nazvali, alebo či to bolo na základe relevantných dôkazov. Ja som presvedčený o tom, že verejnosť sa konečne dozvie pravdu a že tieto verejné pojednávania jasne ukážu, že obvinenia boli zákonné, že boli na základe dôkazov a nielen na základe nejakých spolupracujúcich obvinených, ako sa to vy, opozícia, donekonečna snažíte opakovať. Teda ospravedlňujem sa, pán poslanec Fico nehovorí o výpovediach spolupracujúcich obvinených, ale o výpovediach udavačov. Podotýkam, že tí udavači boli vo vašom systéme, to boli vaši ľudia, pán poslanec Fico, a je mi jasné, že dnes sa vám to nepáči, keď začínajú hovoriť. Pozrime sa napríklad na časť výpovede pána Slobodníka, ktorého ste tu dnes spomínali ako jedného z hlavných udavačov, ktorý za vašej moci alebo vášho vedenia bol riaditeľ Národnej jednotky finančnej polície Národnej kriminálnej agentúry. Citujem: „Státisícové úplatky sú len zrnkom toho, čo sa udialo, a to nielen v bezpečnostných zložkách, ale aj v iných sférach, ako je hospodárstvo, finančníctvo a podobne. Z titulu svojej funkcie som sa stretol s množstvom ľudí, ktorí nemali možnosť vďaka týmto konaniam, ako sme konali, domôcť sa práva. V tejto veci sa vôbec nerieši situácia, ktorá úplne zdehonestovala eurofondy, rôzne podporné programy za asistencie mnohých politikov, štátnych úradníkov a policajtov.“ Toto je, pán Fico, citácia pána Slobodníka, to nie je výmysel, to nie je konšpirácia, to nie je nejaká správa, ktorú ste tu vy začali čítať, toto je citácia človeka, ktorý sa priznal k páchaniu závažnej trestnej činnosti. Môžem takisto odcitovať pána Makóa, ktorého ste tu tiež spomínali, ktorý hovorí, že státisíce eur v hotovosti boli každý mesiac prevážané súkromným lietadlom do Dubaja, vždy tam bolo niečo medzi 600- až 900-tisíc. (Reakcie z pléna.) No. Opoziční lídri by sa mali skôr zamyslieť nad vyvodením vlastnej zodpovednosti po týchto výpovediach a po ďalších, ktoré už dnes sú mnohé známe, a myslím, že ďalšie budú prichádzať, a ktoré veľmi otvorene a jasne hovoria a popisujú éru vášho vládnutia. Som presvedčený, že vášmu neustálemu spochybňovaniu bude koniec a bude, budem aj ja so záujmom sledovať, čo bude robiť opozícia, keď sa začnú verejné pojednávania. Je od vás mimoriadne nezodpovedné, vážení páni poslanci a pani poslankyne opozície, že čas, kedy by sme mali venovať obnove krajiny, tak mrháte na nezmyselné táranie a osočovanie. Ľudia po rokoch potrebujú a chcú cítiť zmenu v prístupe aj politikov aj v prístupe orgánov činných v trestnom konaní, ktoré tu roky boli za vašej éry zneužívané. Ja si podporu koaličných partnerov nesmierne vážim a úprimne verím, že v rámci koalície máme zhodu a zhodný názor na to, že nikto z nás nechce, aby sa vrátili časy, keď sme sa prizerali rôznym politickým objednávkam. Verím, že poslanci Národnej rady Slovenskej republiky budú hlasovať podľa svojho najlepšieho vedomia a svedomia tak, ako to sľúbili vo svojom sľube poslanca, že svoje povinnosti budú vždy vykonávať a plniť v záujme občanov Slovenskej republiky. Snahu opozície o moje odvolanie vnímam ako posledný pokus o záchranu všetkých, ktorí sú momentálne podozriví z trestnej činnosti, a heslo „padni, komu padni“ dnes nadobúda naozaj skutočne zásadný význam. Ďakujem, skončil som. (Potlesk.)